लखीमपुर खीरी : राहुल ने सीबीआई जांच का समर्थन किया  
कांग्रेस महासचिव राहुल गांधी ने पीड़ित परिवार द्वारा की जा रही केंद्रीय जांच ब्यूरो जांच की मांग को उचित ठहराया।
लखीमपुर खीरी के एक पुलिस थाना परिसर में किशोरी की कथित बलात्कार और हत्या मामले की चल रही जांच से असंतुष्टि जताते हुए कांग्रेस महासचिव राहुल गांधी ने बुधवार को पीड़ित परिवार द्वारा की जा रही केंद्रीय जांच ब्यूरो (सीबीआई) जांच की मांग को उचित ठहराया।  अचानक लखीमपुर खीरी के निघासन कस्बे पहुंचे राहुल गांधी ने पीड़ित परिवार से मुलाकात के बाद संवाददाताओं से बातचीत में कहा, "इनको (पीड़ित परिवार) को न्याय की जरूरत है। ये जानना चाहते हैं कि पुलिस थाने के अंदर क्या हुआ..इन्हें लगता है कि इन्हें यहां न्याय नहीं मिलेगा तभी ये मामले की जांच सीबीआई से कराने की मांग कर रहे हैं।"  अपरोक्ष रूप से उत्तर प्रदेश की मायावती सरकार पर निशाना साधते हुए राहुल ने कहा, "ये शर्मनाक है कि उत्तर प्रदेश में अपराध की घटनाएं पुलिस थाने के अंदर हो रही हैं। थाने में नाबालिक बच्ची की मौत बहुत दुखद घटना है। 17 दिन पहले अपराध हुआ..थाना परिसर में नाबालिक लड़की को मारा गया लेकिन अभी तक पीड़ित परिवार को प्राथमिकी की प्रतिलिपि (कापी) नहीं मिली..ये शर्मनाक है।"  इससे पहले कांग्रेस महासिचव ने किशोरी की मां तरन्नुम और अन्य परिजनों से बंद कमरे में करीब 20 मिनट तक बात की। राहुल के जाने के बाद किशोरी की मां ने संवाददाताओं को बताया, "राहुल जी ने हमसे हर संभव मदद वादा किया।"  गौरतलब है कि लखीमपुर खीरी के निघासन थाना परिसर में 10 जून को 14 वर्षीया किशोरी का शव पेड़ से लटका पाया गया था। परिजनों ने बलात्कार के बाद उसकी हत्या कर देने का आरोप लगाया था, जबकि पुलिस ने इसे आत्महत्या का मामला बताया था। बाद में हालांकि दूसरे पोस्टमार्टम रिपोर्ट से गला दबाकर हत्या की पुष्टि हुई थी।   राज्य सरकार ने इस मामले में पुलिस अधीक्षक के अलावा 11 पुलिसकर्मियों और पहला पोस्टमार्टम करने वाले तीन चिकित्सकों को निलम्बित कर दिया था। इस समय पूरे मामले की जांच सीबी-सीआईडी द्वारा की जा रही है।  लखीमपुर खीरी जाने से पहले राहुल गांधी बिना किसी पूर्व निर्धारित कार्यक्रम के अचानक अपने संसदीय क्षेत्र अमेठी पहुंचे और वहां उन्होंने इंदिरा गांधी उड़ान अकादमी के कार्यक्रम में शिरकत की। कार्यक्रम के दौरान राहुल ने केंद्रीय नागरिक उड्डयन मंत्री व्यालार रवि के साथ संस्थान के छात्रों से प्लेसमेंट के संबंध में जानकारी ली।   निजी विमान द्वारा राहुल के अमेठी से लखनऊ हवाई अड्डे पर उतरने के बाद सड़क मार्ग से लखीमपुर खीरी जाने के बारे में पुलिस प्रशासन को जानकारी नहीं थी। राज्य के विशेष पुलिस महानिदेशक (कानून व्यवस्था) बृजलाल ने यहां शाम को संवाददाताओं से कहा, "हमें राहुल गांधी के लखीमपुर खीरी दौरे के बारे में जानकारी नहीं थी।"  ऐसी अटकले हैं कि कांग्रेस महासचिव गत 22 जून को लखनऊ जेल में संदिग्ध अवस्था में मृत पाए गए उप मुख्य चिकित्साधिकारी वाईएस सचान के परिजनों से मुलाकात करने जानकीपुरम स्थित आवास (लखनऊ) जा सकते हैं।